Peter Juel Jensen (V), 2014-03-18:
Tak, formand.
Jeg vil gerne starte med at hilse fra Venstres ordfører på området, fru Anni Matthiesen, og ligeledes hilse fra ordføreren fra De Konservative, fru Lene Espersen, som føler sig helt og fuldt dækket ind af min ordførertale og vores fælles forslag til vedtagelse.
Jeg vil dog gerne starte med at takke Liberal Alliance for at rejse denne forespørgselsdebat her i Folketingssalen i dag, for det er jo en meget, meget vigtig debat, hvor vi forhåbentlig får en god debat om de frie grundskoler og højskoler og hører mere om, hvilke initiativer regeringen fremadrettet agter at foretage vedrørende de frie grundskolers og højskolernes økonomiske rammer og lovkrav.
Desuden håber vi også på at høre om, hvilken rolle regeringen vil arbejde for at de frie grundskoler skal have i det danske uddannelsessystem fremadrettet.
Mere frihed til de frie skoler er vel noget af det, som vi i Venstre bakker
allermest op om
Det har vi også understreget i de tidligere lovbehandlinger her i Folketingssalen, og det var også dette, vi satte fokus på i vores eget beslutningsforslag, B 6, som vi fremsatte sammen med de øvrige borgerlige partier i starten af dette folketingsår.
Mange af vores frie og private skoler er vokset frem længe før almueskolen.
Disse skoler opstod typisk på bestemte værdier, f.eks. religiøse eller dannelsesmæssige værdier.
Det kendetegner et fuldtonet demokrati, at det er lovligt og muligt at etablere alternativer til det offentliges tilbud, og derfor er det godt, at vi har forskellige frie og private skoler i Danmark.
Netop demokrati samt frihed er nogle af de vigtigste nøgleord, som indgår i friskolernes hverdag; friheden til at gøre noget, uden at vi her fra Christiansborg skal blande os for meget i detaljerne; friheden til, at de frie skoler selv og sammen med deres elever, ansatte og forældre kan skabe nye ideer og udfordre vanerne og sætte mangfoldigheden fri.
De frie skoler er et godt alternativ til vores folkeskole, og dette mener jeg også de skal være i fremtiden.
Derfor skal vi også have tillid til, at skolerne selv kan udfylde rammen, og vi skal ikke forlede os til at begynde at blande os for meget fra statens side.
Også vores højskoler har en lang historie med sig.
Den første højskole i verden, Rødding Højskole, blev etableret helt tilbage i 1844.
Siden er der kommer mange flere højskoler til, og i dag synes vi vel alle sammen, at det er en naturlig del af det danske samfund, der i høj grad bidrager til samfundets sammenhængskraft.
Men vi skal huske her på Christiansborg at værne om både højskolerne og de frie skoler.
Vi skal ajourføre lovgivningen i forhold til samfundets udvikling, men passe på ikke at fjerne friheden og ødelægge de gode muligheder, som vores frie skoler og højskoler har i dag.
Vi ønsker i Venstre fortsat at understøtte de frie skoler og vores højskoler, så disse skoletyper fortsat er en del af det danske skoletilbud til gavn og glæde for rigtig mange af vores børn, unge og ældre medborgere.
Derfor vil jeg igen gerne takke Liberal Alliance for at have taget initiativ til denne forespørgselsdebat i Folketingssalen i dag.
På vegne af Det Konservative Folkeparti, Dansk Folkeparti og Venstre vil jeg gerne læse følgende forslag til vedtagelse højt her: Forslag til vedtagelse »Folketinget anerkender de frie grundskoler og højskolernes værdifulde bidrag til uddannelse og kultur i Danmark.
Folketinget værdsætter det folkelige engagement og initiativlyst, som skoleformerne er udtryk for.
Det er en væsentlig del af udviklingen i det danske uddannelsessystem, at de frie grundskoler og højskoler har virket og fortsat virker som pædagogiske og holdningsmæssige stærke alternativer til det offentlige uddannelsestilbud.
Folketinget anerkender de frie grundskoler og højskolernes betydning for en fortsat stærkt samfundsmæssigt engageret befolkning.
Folketinget pålægger derfor regeringen at sikre: – At de frie skoler bevarer deres frihed og særkende i form af en deltagende skolekreds, som er ansvarlig for den pædagogiske, ledelsesmæssige og holdningsmæssige profil – At gennemgå reglerne for de frie skoler med henblik på at forenkle og smidiggøre reglerne til gavn for et mangfoldigt uddannelsestilbud
– At sikre friheden til at nå et højt fagligt niveau ud fra egne principper og undervisningsformer«